Gariep nog dae lank sonder kragDie Oranjekrag-substasie benodig ’n nuwe transformator. (Argieffoto) Inwoners wat in die omgewing van die Gariepdam in die Vrystaat woon, kan moontlik nog dae lank sonder krag sit nadat ’n transformator by die Oranjekrag-substasie Dinsdag die gees gegee het. Eskom het Woensdag gesê die transformator moet vervang word en dat kragtoevoer na verwagting teen Saterdagmiddag herstel sal wees. Volgens Patricia Tsepane, woordvoerder by Eskom, is dit ’n “ingewikkelde herstelproses”. “’n Plaasvervangingstransformator is in Noordwes geïdentifiseer en reëlings word tans getref om dié transformator na die substasie te vervoer.” Eskom sê voorts dat krag sonder voorafkennisgewing aangeskakel kan word en dat inwoners om dié rede alle kragpunte en elektriese toestelle as “lewendig en gevaarlik” moet beskou. Die energiereus het egter onderneem om verbruikers gereeld op hoogte van sake te hou. “Ons bedank verbruikers vir hulle geduld en vra om verskoning vir die ongerief,” sê Tsepane.